Wanem Ol Samting bilong Hop long En long 1,000 Yia Taim bilong Kraist bilong Stap King
Noken bilipim wanpela pritsa o wanpela lotu husat bai tok olsem kam bek bilong Bikpela Jisas Kraist em i makim pinis de bilong kot na bagarap olgeta bilong dispela graun. Dispela i no tok tru. Yes, Bikpela Jisas Kraist bai kam bek, tasol i no long jasim olgeta man na bagarapim dispela graun olgeta wantu, bikos i gat narapela taim God i bin makim bilong mekim ol dispela samting.
Taim Bikpela Jisas Kraist i kam bek, Em bai kirapim gen, i no olgeta daiman tasol ol husat bin dai insait long Em tasol. Baibel i kolim dispela olsem nambawan kirap bek. Na bihain, ol husat Em bin kirapim na ol wok manmeri bilong Em i beltru husat stap laip yet long dispela taim, Em bai kisim i go antap long ol klaut bilong bungim Em long skai. Olsem rait i stap pinis long 1 Tesalonaika 4:16-17,
16 Long wanem, Bikpela Em Yet bai kam daun long heven wantaim wanpela singaut, wantaim nek bilong nambawan ensel, na wantaim biugel bilong God. Na ol daiman insait long Kraist bai kirap bek pastaim.
17 Nau yumi husat i stap laip na stap yet God bai kisim i go antap wantaim, wantaim ol, long ol klaut, bilong bungim Bikpela long skai. Na olsem tasol yumi bai stap oltaim wantaim Bikpela.
Ol husat bai stap insait long nambawan kirap bek, God i kaunim olsem ol i gat blesing bikos namba tu dai i no gat pawa moa antap long ol. God bai mekim ol kamap ol pris, na wantaim Kraist, ol bai stap king long dispela graun 1,000 yia.
REVELESEN 20:5-6
5 Tasol olgeta arapela daiman i no kisim laip gen inap long dispela wan tausen yia i pinis. Dispela em i namba wan kirap bek.
6 Blesing na pasin holi i stap long em husat i gat hap insait long namba wan kirap bek. Long kain man olsem namba tu dai i no gat pawa, tasol ol bai stap ol pris bilong God na bilong Kraist, na ol bai bosim kingdom wantaim Em wan tausen yia.
Em i minim olsem, i gat tupela kirap bek bilong ol daiman i laik kamap. Namba wan kirap bek em bilong ol husat bin dai insait long Kraist tasol, na dispela bai kamap taim Bikpela Jisas Kraist i kam bek. Tasol namba tu kirap bek em bilong olgeta daiman husat i no stap long namba wan kirap bek, na em bai kamap bihain long taim bilong 1,000 yia. Olsem na, i gat spes bilong 1,000 yia namel long namba wan na namba tu kirap bek bilong ol daiman.
Taim olgeta daiman kirap, dispela em taim Bikpela Jisas Kraist bai jasim ol man stap laip na ol daiman wantaim. Baibel bin toktok long sait bilong Kraist olsem jas bilong ol man stap laip na ol daiman wantaim.
1 PITA 4:5
Husat bai givim stori long Em husat i redi long jasim ol man i stap laip na ol daiman.
Narapela ves i pruvim olsem Bikpela Jisas Kraist bai jasim ol man stap laip na ol daiman em i 2 Timoti 4:1, dispela i tok,
Nau Holi Spirit i toktok klia, long ol taim bihain sampela bai lusim bilip tru, taim ol i givim ia long ol spirit bilong grisim, na ol skul bilong ol spirit nogut,
Taim bai kam Bikpela Jisas Kraist bai kamap ples klia na glori bilong kingdom bilong Em bai kamap ples klia. Tasol em bihain yet long 1,000 yia, taim Em bai mekim kot long ol man stap laip na ol daiman wantaim husat bin kirap long namba tu kirap bek.
Tru tru, Jon, long husat God bin givim ol dispela revelesen, em bin gat lukluk long de bilong kot. Em bin lukim tu olsem wanem ol bin tromoi Satan long raunwara paia na ston salfa.
REVELESEN 20:10
Na satan husat i giamanim ol ol i tromoi i go long raunwara paia na ston salfa, we dispela animal na dispela giaman profet i stap, na ol bai gat traipela pen san na nait oltaim oltaim na oltaim.
Bihain long dispela, Jon bin lukim tu wanpela bikpela waitpela sia king, na bipo long sia king bilong God, olgeta daiman husat bin kirap bek, ol bin sanap long pesim kot.
REVELESEN 20:11-12
11 Na mi lukim wanpela bikpela waitpela sia king, na Em husat i sindaun antap long en, long pes bilong husat dispela graun na heven i ranawe i go. Na i no gat ples bilong ol long stap.
12 Na mi lukim ol daiman, man nating na bikman, i sanap long ai bilong God. Na ol i opim ol buk. Na ol i opim narapela buk, dispela em buk bilong laip. Na Em i jasim ol daiman ausait long ol dispela samting, dispela ol i bin raitim insait long ol buk, bilong bihainim ol wok bilong ol.
Olsem na, em klia nau olsem kam bek bilong Bikpela Jisas Kraist i no makim de bilong kot o bagarap olgeta bilong dispela graun, bikos ol dispela samting bai kamap bihain long taim bilong Em bilong stap king 1,000 yia. Yumi mas klia olsem kam bek bilong Bikpela Jisas Kraist i makim tasol stat bilong taim bilong Em bilong stap king long dispela graun.
Taim Bikpela Jisas Kraist i stap king antap long olgeta husat stap long dispela graun, yumi ken tingting tasol long dispela kain jastis, stretpela pasin na pasin holi bai i winim olgeta hap. Yumi ken hop tu olsem taim Kraist stap king, moa moa manmeri bai tanim bel, dispela i minim olsem moa moa manmeri bai kisim sans long kisim bek.
Tok
Lukaut: Ol lain bilong tanim tok bilong mipela ol i lukaut na yusim gut
tru save bilong ol taim ol i bin tanim dispela blog i go long Tok
Pisin. Tasol, ControversyExtraordinary.com i no tok olsem olgeta
infomesen ol i bin tanim i no gat asua bikos long sampela ol samting.
Taim i gat sampela asua namel long rait i nambawan tru i stap long tok
Inglis na rait ol i bin tanim long Tok Pisin, rait i nambawan tru i stap
long tok Inglis i winim narapela oltaim.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn umb_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn